Ибрагимов Сүйүнбек

Ибрагимов Сүйүнбек (1. 05. 1940-ж. туулган, Талас облусу, Бакай-Ата району, Миң-Булак айылы) тилчи, филология илимдеринин доктору (2004). КМУнун филология факультетин (1961), А. Жданов атындагы Ленинград мамлекеттик университетинин аспирантурасын машина менен которуу жана колдонмо лингвистика адистиги боюнча бүтүргөн (1964). Кыргыз ССР ИАнын Тил жана адабият институтунда ил. кызматкер (1964), Ош педагогика институтунун филология факультетинин деканы (1965-88), Кыргыз кыз-келиндер педагогика институтунда проректор, кийин филология факультетинде декан, кафедра башчысы, профессор (1988-92), И. Арабаев атындагы КМПУнун Мамлекеттик тил жана мадабият институтунда кафедра башчысы (2002-04), Кыргыз юридикалык академиясынын Жогорку коллежинде директор (2003-04), КМУда (2005-06), 2007-жылдан КРСУда профессор Кыргыз тилинин синтаксиси, орус, немис, англис тилдеринин салыштырма типологиясы, жалпы тил илими, тил жана мадабияттын байланыш маселелерине арналган көптөгөн ил. эмгектери жана макалалары бар. Изилдөө иштеринде матем. ыкмаларды колдонгон. «Эмгектеги каармандыгы үчүн» медалы менен сыйланган. Эмгектери: Тил илиминин негиздери. Б., 2000; Кыргыз тилинин синтаксиси (изилдениш тарыхынан). Б., 2001; Лингвокультурология тилдик маданият таануу. Теориясы жана тарыхы. Б., 2004; Иш кагаздарын мамлекеттик тилде жүргүзүүнүн орусча-кыргызча сөздүгү. Б., 2008. 
Категория:Инсандар
 Колдонулган адабияттар 
 “Кыргызстан” улуттук энциклопедиясы: 3-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2011. 784 бет, илл. ISBN 978 9967-14-074 -5